**Sveučilište Josipa Jurja Strossmayera u Osijeku**, **Pravni fakultet Osijek**

Stjepana Radića 13, HR-31000 Osijek

OIB: 26416570803,

zastupan po dekanici prof. dr. sc. Renati Perić (u daljnjem tekstu: Pravni fakultet)

i

**Udruga za zaštitu prirode i okoliša zeleni Osijek**

OIB: 18821819432

zastupana po predsjedniku mag. biol. eocol. Jasminu Sadikoviću (u daljnjem tekstu Udruga)

Sklopili su sljedeći

**SPORAZUM O SURADNJI**

Uvodne odredbe, svrha i predmet sporazuma

Članak 1.

Sporazumom o suradnji (dalje: Sporazum) utvrđuju se okviri suradnje između Pravnog fakulteta i Udruge (dalje: Stranke sporazuma) koje iz te suradnje proizlaze.

Pravni fakultet Osijek je znanstveno-nastavna sastavnica Sveučilišta Josipa Jurja Strossmayera u Osijeku, koja ustrojava i izvodi sveučilišne studije te razvija znanstveni i stručni rad u polju prava te organizira i izvodi stručne studije. Misija je Pravnog fakulteta dostizanje izvrsnosti u znanstveno-istraživačkom i nastavnom procesu s ciljem sustavnoga razvijanja i unaprjeđivanja djelatnosti svih ustrojbenih jedinica te cjeloživotnom učenju koje osigurava studentima stjecanje znanja i vještina primjerenih izazovima suvremenoga društva.

Udruga za zaštitu prirode i okoliša je samostalna, nestranačka i neprofitna udruga građana, osnovana 1995. godine u Osijeku s ciljem aktiviranja građana za zaštitu prirode i okoliša te unaprjeđenje kvalitete življenja kroz zagovaranje i promociju ekološki opravdanih tehnologija i održivog razvoja.

Vizija Udruge je osigurati pravedno i ekološki održivo društvo, koje osigurava visoku kvalitetu življenja i suživot čovjeka i prirode. Područja djelovanja Udruge su: zaštita prirode i okoliša; javno zagovaranje i poticanje sudjelovanja javnosti u procesima odlučivanja; promocija održivog razvoja kroz predavanja, javne prezentacije, izložbe, okrugle stolove, konferencije, tiskane i video materijale; podizanje svijesti i edukacija za zaštitu prirode i okoliša; promocija obnovljivih izvora energije i energetske učinkovitosti; poticanje ekoturizma kao održivog modela upravljanja prirodnim resursima; povezivanje i umrežavanje s drugim organizacijama i institucijama koje se zalažu za iste ili slične vrijednosti u Hrvatskoj i svijetu.

Ciljevi suradnje

Članak 2.

Ciljevi suradnje proizlaze iz projekta "TRANSFORMACIJA - Novi pristup upravljanju zaštićenim i NATURA 2000 područjima" čiji je rezultat osnivanje Zelene pravne klinike pri Knjižnici Pravnog fakulteta (u daljnjem tekstu: Knjižnica). Smisao uspostavljanja Zelene pravne klinike u Knjižnici je uključivanje u već postojeći obrazac Zelene knjižnice energetske učinkovitosti kao i Europskog dokumentacijskog centra osnovanog sporazumom s Europskom komisijom.

Oblici suradnje

Članak 3.

Suradnja između Udruge i Zelene pravne klinike ostvarivati će se kroz različite oblike mentorskog rada nastavnog osoblja, članova Udruge i studenata na rješavanju konkretnih predmeta iz područja zaštite prirode i okoliša kao i drugih oblika društveno korisnog učenja pri čemu će se koristiti svi dostupni knjižnični resursi. Suradnja će se odvijati prvenstveno pri Katedri gospodarskih znanosti, Katedri upravnog prava, Katedri općeprometnog i pomorskog prava, Katedri kaznenopravnih znanosti ali i ostalih koji će se uključivati pokrivanjem tema iz njihovih područja.

Načela

Članak 5.

Rad studenata temelji se na načelima dobrovoljnog sudjelovanja u Zelenoj pravnoj klinici njihovog praćenja, te preuzimanja obveze čuvanja tajnosti podataka od strane studenata.

Prostor provedbe aktivnosti

Članak 6.

Ugovorne stranke Sporazuma o suradnji dužne su osigurati studentima odgovarajući radni prostor radi ostvarivanja ciljeva ovog Sporazuma. Radni prostor studenata po potrebi može biti u uredu Udruge u Osijeku i Zlatnoj Gredi, a stalno, prostor Knjižnice.

Dnevnik rada

Članak 7.

Dnevnik rada vodi student, a njegov angažman ovjeravaju mentori uključeni u rad u okviru obiju stranki Sporazuma.

Volonterska knjižica

Članak 8.

Temeljem ovjerene evidencije rada studentu se upisuje satnica u volontersku knjižicu.

Dodatak Sporazumu

Članak 9.

Stranke sporazuma su suglasne da će pojedine oblike suradnje, bilo one navedene u članku 3. ovog Sporazuma ili kasnije dogovorene, ako to oblik suradnje zahtijeva, razraditi u odgovarajućem Dodatku koji će na osnovi ovog Sporazuma (dalje: Dodatak) biti sklopljen u pisanom obliku.

Odredbe ovog Sporazuma koje nisu u suprotnosti s odredbama naknadno sklopljenih Dodataka na odgovarajući način primjenjivat će se na Dodatke.

Za Pravni fakultet Osijek Za Udrugu za zaštitu

prirode i okoliša Zeleni Osijek

prof. dr. sc. Renata Perić

mag. biol. oecol. Jasmin Sadiković

Dekanica Pravnog fakulteta Osijek Predsjednik